R967 miljoen vir historiese studieskuld verwelkomNaledi Pandor. Foto: Flickr/GovernmentZA Die besluit van Naledi Pandor, minister van hoër onderwys en onderrig, om R967 miljoen te bewillig om historiese studieskuld van NSFAS-studente te vereffen, is deur verskeie rolspelers verwelkom. Die National Education, Health, and Allied Workers’ Union (Nehawu), die Onderwysstigting vir Maatskaplike Geregtigheid (ESJF) en die Nasionale Jeugagentskap (Nyda) het almal die aankondiging verwelkom wat hulle meen studente sal help om hul studie in die beskikbare tydperk te voltooi. Die departement van hoër onderwys en onderrig het Sondag aangekondig ŉ bykomende R967 miljoen sal aan die nasionale finansiële hulpskema vir studente (NSFAS) gegee word om die historiese studiegeld wat 52 514 NSFAS-studente aan universiteite skuld te betaal. Die geld is spesifiek om studente te help wat deur die vorige befondsingskema van NSFAS befonds is, maar nie ingesluit is by die verbeterde befondsingsondersteuning wat in 2018 begin het nie. Voorheen is daar van studente verwag om hul studiegeld gedeeltelik self te betaal en baie studente was nie finansieel hiertoe in staat nie. Dit het veroorsaak dat die studente met opgehoopte studieskuld gesit het ten spyte daarvan dat hulle deur NSFAS finansier is. “Ons is bewus daarvan dat daar sommige studente is wat die universiteitstelsel binnegegaan het voordat die nuwe skema in 2018 geïmplementeer is en wat steeds op die pre-2018 befondsingsmodel gefinansier word. Hierdie studente het nog meer skuld in hul 2018 akademiese jaar opgegaar indien hul fondse meer as die NSFAS-perk was,” het Pandor gesê. Sy sê daar word verwag dat alle studente wat deur die ou skema gefinansier is, wat nog gegrond was op ŉ gesinsinkomstedrempel van R122 000, sal teen 2022 die universiteitstelsel verlaat. Die ESJF het Pandor geloof vir dié besluit om aandag te gee aan studente se historiese studieskuld en dié las van studente se skouers te haal. “Ons het al lankal ŉ beroep op die regering gedoen om historiese skuld en registrasiefooie te skrap. Die besluit van me. Pandor bevestig ons oortuiging dat die enigste oplossing vir die uitdagings wat studente in die gesig staar is om die skuldlas te verwyder,” sê die stigting in ŉ verklaring. “Nooit weer moet ŉ huishulp se kind weerhou word van verdere onderrig weens ŉ onvermoë om te betaal nie.” Nehawu het op sy beurt gesê Pandor se besluit is ŉ stap in die regte rigting om die uitsluiting van arm en werkersklas studente van tersiêre onderrig te beëindig. “Hoewel ons dié ingryping deur die departement verwelkom, is ons steeds van mening dat daar dringend ŉ gesprek oor die NSFAS-model gehou moet word, aangesien dié model gekarakteriseer word deur bestuur en beleid wat ooreenstem met ŉ leningskema wat heeltemal teenstrydig is met ŉ gratis onderwysfiliaalskema.” Sifiso Mtsweni, voorsitter van Nyda, het gesê die organisasie glo dié besluit sal studente se kans op toegang en suksesvolle voltooiing van studies verbeter en hul lewens ten goede verander.